RESOLUCIÓN do 16 de xuño de 2020, da Dirección Xeral de Familia, Infancia e Dinamización Demográfica, pola que se publican os requirimentos de emenda de documentación das solicitudes presentadas ao abeiro da Orde do 20 de decembro de 2019 pola que se establecen as bases que rexerán o procedemento de concesión de axudas para a posta en marcha de casas niño, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020, e se procede á súa convocatoria para os anos 2020, 2021, 2022 e 2023.
Consellería de Política Social — III. Outras disposicións — 23/06/2020

A Consellería de Política Social convocou para os anos 2020, 2021, 2022 e 2023, a través da Orde do 20 de decembro de 2019 (DOG núm. 33, do 18 de febreiro) axudas para a posta en marcha de casas niño.
A partida orzamentaria con cargo á cal se financian as axudas de investimento ten un cofinanciamento do 80 % do Fondo Europeo de Desenvolvemento Rexional no marco do programa operativo 2014-2020.
O prazo e a forma de presentación de solicitudes están regulados no artigo 10 da Orde do 20 de decembro, e no artigo 11 determínase a documentación que se deberá xuntar coa solicitude.
O 14 de marzo de 2020 publicase no
Boletín Oficial del Estado
núm. 67, o Real decreto 463/2020, do 14 de marzo, polo que se declara o estado de alarma para a xestión da crise sanitaria ocasionada polo COVID-19. Entre outras medidas, en virtude da súa disposición adicional terceira, quedaron interrompidos os prazos para a tramitación dos procedementos das entidades do sector público na data de publicación do dito real decreto.
O 23 de maio de 2020 publícase no
Boletín Oficial del Estado
núm. 145 o Real decreto 537/2020, do 22 de maio, polo que se prorroga o estado de alarma declarado polo Real decreto 463/2020, do 14 de marzo, polo que se declara do estado de alarma para a xestión da crise sanitaria ocasionada polo COVID-19. De conformidade co disposto no seu artigo 9, continúa desde o 1 de xuño de 2020 o cómputo dos prazos administrativos suspendidos e, en virtude da súa disposición derrogatoria única, queda derrogada a disposición adicional terceira do Real decreto 463/2020, de 14 de marzo, con efectos desde o 1 de xuño de 2020.
Conforme o exposto, polo que se refire á Orde do 20 de decembro de 2019, o prazo de presentación de solicitudes establecido no referido artigo 10 finalizaba o día 18 de marzo e foi interrompido o día 14 de marzo de 2020. Levantada a suspensión dos prazos administrativos continúase o seu cómputo respecto dos días que restaban para finalizalo.
Unha vez revisadas as solicitudes presentadas ao abeiro da dita orde de convocatoria polo órgano encargado da instrución do procedemento, identificáronse aquelas que non contan coa documentación necesaria, ben por non tela presentado ben por conter erros ou ben por non ser suficiente para a determinación do cumprimento dos requisitos exixidos para a súa posterior remisión á comisión encargada da súa valoración.
Segundo establece o artigo 10 da Orde do 20 de decembro de 2019, e de conformidade co previsto no artigo 68 da Lei 39/2015, do 1 de outubro, do procedemento administrativo común das administracións públicas, se a solicitude non reúne algún dos requisitos exixidos nas bases reguladoras, o órgano responsable da tramitación do expediente requirirá a persoa solicitante para que, no prazo de dez (10) días hábiles, emende a falta ou achegue os documentos preceptivos, coa advertencia de que, de non o facer, considerarase que desistiu da súa petición, logo de que se dite resolución nos termos previstos no artigo 21 da Lei 39/2015, do 1 de outubro.
Así mesmo, por tratarse dun procedemento de concorrencia competitiva e consonte o indicado no artigo 45 da citada Lei 39/2015, do 1 de outubro, e tal como sinala o artigo 17 da citada orde pola que se convocan as axudas, os requirimentos de emenda faranse mediante publicación no
Diario Oficial de Galicia
, a que producirá os efectos da notificación.
Polo exposto,
Primeiro. Ordenar a publicación no
Diario Oficial de Galicia
da relación de solicitudes que non están debidamente cubertas e/ou que non achegan a documentación preceptiva exixida segundo o establecido nas bases reguladoras. Esta relación figura como anexo desta resolución.
Segundo. Facer indicación expresa a todas as persoas solicitantes recollidas no anexo de que son requiridas para que, no prazo máximo de dez (10) días hábiles contados a partir do día seguinte ao da publicación desta resolución no
Diario Oficial de Galicia
, emenden a falta ou acheguen os documentos preceptivos. De non o facer así, teranse por desistidas na súa petición, logo da resolución, que será ditada nos termos previstos no artigo 21 da Lei 39/2015, do 1 de outubro, do procedemento administrativo común das administracións públicas.
Terceiro. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse ao servizo de Conciliación Familiar a través da conta de correo demografiaeconciliacion@xunta.gal.
Santiago de Compostela, 16 de xuño de 2020